Ristinge Klint
Ristinge Klint, op til 30 m høj klint på SV-Langeland. Klinten, der opbygges af mere end 30 skråtstillede flager med sø-, moræne- og smeltevandsdannelser, er en vigtig kvartærgeologisk lokalitet.
Flagerne rummer søaflejringer fra Saale-istidens afslutning og aflejringer fra Eem-mellemistiden. Desuden findes flod- og klitaflejringer fra Weichsel-istidens kuldeperioder. Lagene er skubbet sammen af et sidste isfremstød fra SØ. Stedvis overlejres flagerne af et morænelag fra denne isstrøm og af senere dannede flyvesandsklitter.
Ristinge Klint blev fredet i 1987.